गलतफहमियों से भरी इस दुनिया के लिए दिखावा न करें
वो दिन गए, जब हीरो गुंडों के अड्‌डे में घुसकर उनकी पिटाई करते थे। रोजर मूर कहते थे, ‘माय नेम इज़ बॉन्ड, जेम्स बॉन्ड’, वहीं अमिताभ बच्चन कहते थे, ‘मेरा नाम है विजय, विजय दीनानाथ चौहान। N. Raghuraman's column - Don't pretend to a world full of misunderstandings
वो दिन गए, जब हीरो गुंडों के अड्‌डे में घुसकर उनकी पिटाई करते थे। रोजर मूर कहते थे, ‘माय नेम इज़ बॉन्ड, जेम्स बॉन्ड’, वहीं अमिताभ बच्चन कहते थे, ‘मेरा नाम है विजय, विजय दीनानाथ चौहान।’ लेकिन आज हर ओटीटी प्लेटफॉर्म का हर हीरो कैमरे के सामने आत्मविश्वास से ऐसे डायलॉग बोल रहा है और ऐसी एक्शन कर रहा है, जैसी अतीत में कम ही ने की थी। इसका असर युवाओं पर पड़ रहा है, जो अपने नायक की डायलॉगबाजी का प्रदर्शन सार्वजनिक स्थानों पर करके मुसीबत में फंस रहे हैं। 
इसी तरह की एक घटना गत बुधवार दिल्ली एयरपोर्ट पर घटी, जब पीलीभीत, यूपी का 28 वर्षीय अजीम खान एक विस्तारा फ्लाइट यूके941 में सवार होकर मुम्बई जा रहा था। वहां से उसे दुबई जाना था, जहां उसे नौकरी मिली है। उसका बैगेज चेक करते हुए सिक्योरिटी को एक सूखा नारियल (खोपरा) मिला, जिसे उन्होंने जब्त कर लिया। 
फ्लाइट में सवार होने के बाद, उसे अपने मामा को फोन पर यह बताते हुए सुना गया कि अधिकारियों ने उसके बैग से खोपरे को हटा दिया, क्योंकि संदेह जताया जाता है कि इस तरह का कोई आइटम एक बम हो सकता है। लेकिन पान मसाले को ले जाने की इजाजत दे दी गई। वो फोन पर जोर से बात कर रहा था, क्योंकि शायद वो जताना चाहता था कि एयरपोर्ट सिक्योरिटी में कितनी गड़बड़ियां हैं, जो पान मसाला जैसी चीज को ले जाने दिया गया, लेकिन खोपरे को नहीं। लेकिन बम शब्द सुनते ही एक महिला यात्री ने फ्लाइट क्रू को सतर्क किया।
उन्होंने सीआईएसएफ को कॉल लगाया। खान और उस महिला को सीआईएसएफ ने प्लेन से उतर जाने को कहा। खान को पुलिस के हवाले कर दिया गया और उस पर मामला दर्ज किया गया। एक टीम ने प्लेन की जांच की, लेकिन कुछ नहीं मिला। खान से पुलिस व जांच एजेंसियों ने पूछताछ की और कुछ नहीं पाए जाने पर उसे दो घंटे बाद जाने दिया गया। लेकिन वह दुबई की कनेक्टिंग फ्लाइट चूक गया। 
सवाल उठता है कि फ्लाइट में खोपरा ले जाना क्यों मना है? इसका कारण यह है कि खोपरा एक ज्वलनशील पदार्थ माना जाता है और उसे डेंजरस गुड्स रेगुलेशन (डीजीआर) एक्ट के तहत खतरनाक वस्तु माना गया है। ऐसा माना जाता है कि हवाई यात्राओं के दौरान अनुभव की जाने वाली गर्मी का खोपरे पर असर पड़ सकता है या वह गर्म होकर आग पकड़ सकता है। कौन-सा पदार्थ ज्वलनशील है, इसका आकलन किसी वस्तु की भौतिक और रासायनिक संरचना के आधार पर किया जाता है और इन तत्वों को डेंजरस गुड्स के तहत नौ विभिन्न श्रेणियों में विभाजित किया गया है।
खोपरा डीजीआर के क्लास 4 डिवीजन और 4.2 सब डिवीजन के अंतर्गत आता है। कॉमर्शियल एयरलाइंस द्वारा आमतौर पर इसे ले जाने की अनुमति नहीं दी जाती। दूसरे, क्या आपको लगता है कि दुबई में खोपरा नहीं मिलता होगा, जबकि उसकी इकोनॉमी मलयाली आबादी की उपभोग शैलियों के आधार पर संचालित होती है और मलयालियों का खानपान नारियल व उससे निर्मित वस्तुओं पर आधारित है? दुबई में केरल के लोगों की आबादी इतनी अधिक है कि वहां अनधिकृत रूप से मलयाली को दूसरी मुख्य भाषा माना जाता है। 
फंडा यह है कि अगर हमें किसी विषय की गहरी जानकारी न हो तो कम से कम हमें उसके बारे में सार्वजनिक स्थानों पर टिप्पणी नहीं करनी चाहिए। वहीं हमें ऐसे शब्दों का भी प्रयोग नहीं करना चाहिए, जो घबराहट फैला सकते हों। क्योंकि बाहर की दुनिया बहुत गलतफहमियों से भरी है और आपकी व्यंग्यपूर्ण टिप्पणियों को समझने का धैर्य उसमें नहीं है। 